**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 09.02.2025, ora 08.00 – 10.02.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 10.02.2025, ora 08.00**

**RÂURI:**

**Debitele au fost relativ staționare,** exceptând râurile din bazinele hidrografice: Vișeu, Iza, Tur, Bistrița, Moldova, Suceava și cursurile Someşului şi Mureşului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Moldova, unii afluenți din bazinele Bistriței, Trotușului, cursul mijlociu al Siretului și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Crișul Negru, Crișul Alb, Bega Veche, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, pe unii afluenți din bazinul mijlociu și inferior al Mureșului, pe afluenții din bazinele Jiului, Oltului și pe unii afluenți din bazinul superior al Argeşului.

Formațiunile de gheață (gheață la maluri, năboi, pod de gheață) existente în bazinele Vișeului, Izei, Someșului, Crișului Repede, Mureșului, Begăi, Moraviței, Oltului, Argeșului, Ialomiței, Buzăului, Trotușului, Bistriței, Moldovei, bazinul superior al Jiului, pe unii afluenți ai Bârladului, Prutului și pe unele râuri din Dobrogea, au fost în extindere și intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare.**

Formațiunile de gheață (gheață la maluri, năboi, pod de gheață) existente, vor fi în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în intervalul 09 – 10.02.2025 a fost în scădere, având valoarea de 4000 m3/s,** sub media multianuală a lunii **februarie (5300 m3/s).**

În aval de Porţile de Fier, debitele au fost în scădere pe sectorul Gruia – Călărași și în creștere pe sectorul Cernavodă – Tulcea.

**Debitul la intrarea în** **țară (secțiunea Baziaș) va fi în scădere (3800 m3/s).**

În aval de Porţile de Fier, debitele vor fi în scădere pe sectorul Gruia – Vadu Oii, staționare la Brăila și în creștere pe sectorul Galați -Tulcea.

**2.** **Situaţia meteorologică în intervalul 09.02.2025, ora 08.00 – 10.02.2025, ora 08.00**

**În ţara,** vremea a fost rece în cea mai mare parte a țării, geroasă dimineața îndeosebi în depresiunile Carpaților Orientali, iar noaptea local în Transilvania, Maramureș, Moldova, Muntenia și Oltenia. În Dobrogea, nebulozitatea stratiformă a persistat în cea mai mare parte a intervalului, în Oltenia, Moldova și local în Muntenia a fost prezentă la începutul intervalului, apoi cerul a devenit variabil, iar în regiunile intracarpatice a fost mai mult senin. Cu totul izolat în Delta Dunării s-a semnalat burniță. Vântul a suflat slab și moderat, cu intensificări în sudul Banatului și local în Dobrogea, în general cu viteze de 45...55 km/h, iar pe arii restrânse și în estul Munteniei, sudul Moldovei și în zonele de munte. Este strat de zăpadă la munte, care la ora 20 măsura, în platformele stațiilor meteorologice, până la 82 cm în Masivul Ceahlău, dar pe arii restrânse și în Moldova (până la 5 cm) și în Transilvania (până la 3 cm). Temperaturile maxime s-au încadrat între -3 grade la Cotnari, Piatra Neamț, Târgu Neamț, Suceava și Corugea și 9 grade la Târgu Lăpuș, Baia Mare, Satu Mare, Câmpeni și Dumbrăveni, iar la ora 06 valorile termice erau cuprinse între -16 grade la Miercurea Ciuc și 1 grad la Moldova Nouă și Oravița. Cu totul izolat a fost ceață.

***Observație:***- a fost emisă 1 atenționare cod galben pentru fenomene meteorologice periculoase imediate de către SRPV Timișoara.

**La Bucureşti,** vremea a fost rece, geroasă noaptea în zona preorășenească. Vântul a suflat slab până la moderat. Dimineața s-a menținut nebulozitatea joasă stratiformă, apoi cerul a devenit mai mult senin. Temperatura maximă mai ridicată față de ziua precedentă a fost de 2 grade la Afumați și 3 grade la Filaret și Băneasa, iar la ora 06 se înregistrau -12 grade la stația meteorologică Băneasa, -9 grade la Afumați și -7 grade la Filaret.

**3. Prognoza meteorologică în intervalul 10.02.2025, ora 08.00 – 11.02.2025, ora 08.00**

**În ţara,** vremea va fi rece, geroasă dimineața și noaptea local în Transilvania și în depresiunile subcarpatice din Moldova, Oltenia și Muntenia. Cerul va fi variabil la senin, cu înnorări și izolat posibil fulguieli, pe parcursul zilei în estul și sud-estul țării, iar noaptea și în sud. Vântul va sufla slab și moderat, cu ușoare intensificări pe litoral și în sudul Banatului. Temperaturile maxime se vor încadra în general între -1 și 8 grade, cu cele mai scăzute valori în nordul Moldovei și al Dobrogei, iar cele minime între -18...-17 grade în depresiunile Carpaților Orientali și -4...-2 grade pe litoral și în Dealurile de Vest. Cu totul izolat va fi ceață asociată cu depunere de chiciură.

**La Bucureşti,** vremea va fi rece. Cerul va fi mai mult senin ziua, iar noaptea se va forma nebulozitate joasă. Vântul va sufla slab și moderat. Temperatura maximă va fi de 2...3 grade, iar cea minimă de -8...-5 grade.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

**Administrația Bazinală de Apă Dobrogea Litoral Constanța** informează că în data de 09.02.2025 în jurul orei 08:30, de la bordul Barja Tanc 81631 sub pavilion Serbia, acostată în dana 73 port Constanța, aflată sub operațiuni de încărcare motorină de la instalația Oil Terminal SA Constanța, s-au deversat cca. 100 litri de motorină pe puntea principală în bordul babord prin gura de sondă a tancului nr. 11 din pupa și ulterior în acvatoriul danei 73 port Constanța, județul Constanța, cantitatea estimată deversată în mare fiind de cca. 60 litri. Barja tanc 81631 a oprit încărcarea.

S-a intervenit cu substanțe dispersante de către membrii echipajului și reprezentanții SC Oil Terminal SA Constanța.

Căpitanul Impingatorului Rubikon 8, în convoiul căruia se afla barja tanc 81631, a fost sancționat contravențional cu suma de 40000 lei pentru poluarea apelor naționale navigabile cu hidrocarburi.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

**ARBDD** a transmis urmatoarele mesaje:

-informează despre izbucnirea, în data de, 08.02.2025, ora 15.00, unui incendiu de vegetație (stuf și papură) din zona de NE a grindului Caraorman, districtul ecologic Caraorman, în extravilanul UAT Crișan, jud. Tulcea, din cauze necunoscute. Incendiul s-a stins de la sine în data de 09.02.2025, în jurul orei 02.00. A ars stuf, papură şi vegetaţie pe o suprafaţă totală de aproximativ 30 ha

-revine cu informaţii referitoare la incendiul de vegetaţie izbucnit în data de 08.02.2025, în jurul orei 10.30, în zona de vest a grindului Lumina, pe raza Districtului Ecologic Caraorman, precizând că acesta s-a stins de la sine în data de 08.02.2025, în jurul orei 17.00. A ars stuf, papură şi vegetaţie pe o suprafaţă totală de aproximativ 20 ha.

Nu au fost observate mortalităţi la speciile de păsări şi animale sălbatice în zonele incendiate.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**